ร้อกเวิธ (อินเดีย)ที่นิคมฯศรีซีตี
บริษัท ร้อกเวิธ ซิสเต็มส์ เฟอร์นิเจอร์ (อินเดีย) ไพรเวท บริษัทร่วมทุนระหว่างบริษัท ร้อกเวิธ กับบริษัท AI Reyami Group (Dubai)
17 ต.ค. 2554

บริษัท ร้อกเวิธ ซิสเต็มส์ เฟอร์นิเจอร์ (อินเดีย) ไพรเวท บริษัทร่วมทุนระหว่างบริษัท ร้อกเวิธ กับบริษัท AI Reyami Group (Dubai) 
ที่เพิ่งก่อสร้างโรงงานแล้วเสร็จเฟสแรกเมื่อเดือน ก.ย.ที่ผ่านมา นับว่าเปิดตัวล่าช้ากว่ากำหนดเดิมที่ตั้งไว้ว่าจะแล้วเสร็จกลางเดือน มี.ค. 2552
เมื่อเฟสแรกล่าช้าออกไป ทำให้เฟสสองต้องเลื่อนออกไปแล้วเสร็จในต้นปีหน้าด้วย
ที่เป็นเช่นนั้นเพราะการซื้อที่ดินก่อตั้งโรงงานที่อินเดียนั้นยากเย็น ประมาณเข็นครกขึ้นภูเขา
วัฒนธรรมของคนอินเดียไม่ชอบขายที่ดินที่เป็นมรดกตกทอดจากรุ่นสู่รุ่นมานับศตวรรษ นอกจากนั้นกฎหมายที่ดินยังให้สิทธิครอบครองต่อสมาชิกในครอบครัวอย่างเท่าเทียมกัน นั่นหมายถึงว่า หากจะซื้อที่ดินจากครอบครัวหนึ่ง ต้องได้รับการยินยอมจากสมาชิกในครอบครัวทุกคน
ปัญหานี้สร้างความปวดเศียรเวียนเกล้าให้นักธุรกิจทั้งในประเทศอินเดียและนักธุรกิจต่างชาติอย่างมาก ดังนั้นจึงปรากฏบนหน้าหนึ่งหนังสือพิมพ์บ่อยครั้งที่บริษัทถูกบุคคลฟ้องร้อง เพราะการซื้อขายที่ดินไม่ได้รับการยอมรับจากสมาชิกในครอบครัวทุกคน แม้แต่บริษัท ทาทา นักธุรกิจท้องถิ่นก็ถูกฟ้องในช่วงต้นเดือน ก.ย.ที่ผ่านมา
สุดท้ายบริษัทร่วมทุนของร้อกเวิธตัดสินใจเป็นหนึ่งในบริษัทกลุ่มแรกที่เข้ามาจับจองพื้นที่ในนิคมอุตสาหกรรมศรีซิตี ที่แปลว่า เมืองของคุณ เมื่อปี 2552
ศรีซิตีเป็นนิคมอุตสาหกรรมเอกชนแห่งแรกและแห่งเดียวทางตอนใต้ของอินเดีย ตั้งอยู่ที่เมืองเจนไน ถูกจัดเป็นเขตเศรษฐกิจพิเศษ ให้สิทธิประโยชน์ทางภาษี สิทธิการส่งรายได้กลับประเทศ ปัญหาเรื่องสาธารณูปโภคขัดข้องน้อย หมดปัญหาเรื่องการจัดหาที่ดินและขจัดปัญหาสหภาพแรงงาน
โรงงานของร้อกเวิธ อินเดีย ตั้งอยู่บนพื้นที่กว่า 30 ไร่ ประกอบด้วยคนงาน 300 คน และคาดว่าจะเพิ่มเป็น 800 คน ในช่วงไม่เกิน 3 ปีข้างหน้า เพื่อรองรับการเติบโตในเอเชียใต้ ตะวันออกกลาง และแอฟริกา
“อินเดียมีข้อตกลงเรื่องสิทธิประโยชน์ภาษีส่งออกไปสมาคมความร่วมมือแห่งภูมิภาคเอเชียใต้ในกลุ่ม SARC อีก 6 ประเทศ คือ ปากีสถาน ศรีลังกา ภูฏาน บังกลาเทศ มัลดีฟส์ เนปาล” ชาคริต วรชาครียนันท์ กรรมการผู้จัดการ ร้อกเวิธ อินเดีย กล่าว
ร้อกเวิธเป็นผู้ผลิตและจำหน่ายเฟอร์นิเจอร์สำนักงานที่มีส่วนแบ่งการตลาดเฟอร์นิเจอร์ประเภทนี้ในเมืองไทยถึง 50% มีโรงงานที่บางปะอิน การออกมาผลิตเฟอร์นิเจอร์ที่เจนไนเพราะกลยุทธ์ด้านภูมิศาสตร์ หากมีโรงงานที่อินเดียใช้เวลาขนส่งไปตะวันออกกลางเพียง 3 วันเท่านั้น
“เรามีฐานลูกค้ารอก่อนเปิดโรงงานใน 32 ประเทศ เพื่อขายในตะวันออกกลาง รองรับการเปิดประชาคมอาเซียนในปี 2558 โดยใช้โรงงานเป็นจุดขาย ส่วนงานวิจัยและพัฒนานั้นอยู่ในไทย”
“ชาคริต” เล่าว่า ต้นทุนในการดำเนินธุรกิจสูง เนื่องจากดอกเบี้ยเงินกู้สูงถึง 13% แต่ตลาดเฟอร์นิเจอร์ที่อินเดียใหญ่มาก แต่มีผู้ผลิตเฟอร์นิเจอร์อินเดียเพียง 10 ราย เพียงพอที่จะแบ่งกันได้
อินเดียเป็นที่หมายปองของบริษัทข้ามชาติทั่วโลก ทำให้ต่างชาติเข้ามาตั้งสำนักงานและโรงงานในอินเดียไม่ขาดสาย แนวโน้มดังกล่าวก่อให้เกิดความต้องการอย่างมหาศาลในตลาดอาคารสำนักงานที่มีอัตราเติบโตเฉลี่ยปีละ 25-30% มูลค่าอุตสาหกรรมเฟอร์นิเจอร์ 1,600 ล้านเหรียญสหรัฐ หรือ 8 หมื่นล้านรูปี บริษัทเข้ามาผลิตตามลูกค้าที่เข้ามาก่อนหน้านี้ ทั้งโนเกีย กลุ่มปูนซิเมนต์ไทย และซีพี รวมถึงบีเอ็มดับเบิลยู 
สำหรับวัตถุดิบที่ผลิตเฟอร์นิเจอร์นั้นราคาถูกลง เพราะมีผู้ผลิตเหล็กครบวงจร อะลูมิเนียมในอินเดีย คือ บริษัท ทาทา แต่ไม้ที่อินเดียมีราคาแพง จึงกำลังขอซื้อจากกลุ่มมิตรผลของเมืองไทย
ค่าเงินรูปีที่อ่อนตัวได้เอื้อต่อการดำเนินธุรกิจ ต่างจากค่าเงินบาทที่มีแนวโน้มแข็งค่าและค่าแรงงานก็ถูก
“อยู่เมืองไทยช่วงบริษัทส่งออกยุคแรกๆ ค่าเงินบาท 42 บาทต่อเหรียญสหรัฐ ปัจจุบันประมาณ 30 บาท แข็งค่าเกือบ 40% ที่อินเดีย 45 รูปีต่อเหรียญสหรัฐ ไม่แข็งขึ้น ทำให้ซื้อวัตถุดิบได้ราคาถูก แรงงานก็ถูกเพียง 3,000-4,000 บาทต่อเดือน”
ร้อกเวิธ อินเดีย ตั้งเป้ารายได้ 40 ล้านเหรียญสหรัฐ หรือประมาณ 2,000 ล้านรูปี ใน 5 ปี คาดว่าจะเริ่มรับรู้รายได้ในปีนี้ โดย 35% เป็นรายได้จากการส่งออก และคาดว่ากำไรจะเติบโตเฉลี่ยปีละ 10%
“เราคาดว่าจะถึงจุดคุ้มทุนภายใน 3 ปีครึ่ง เราไม่ใช้คนเยอะ เพราะที่นี่กำหนดให้พนักงานต่างชาติที่เข้ามาทำงานต้องมีเงินเดือนเกิน 1 แสนรูปี แต่เราต้องการช่างคุมเทคนิคที่ต้องมีความชำนาญสูง”
เขาแนะนำนักธุรกิจที่จะเข้ามาลงทุนที่อินเดียว่า ให้ศึกษาตลาด หาผู้ร่วมทุนที่ถูกต้อง โดยผู้ร่วมทุนปัจจุบันของร้อกเวิธเป็นผู้ร่วมทุนดั้งเดิมชาวดูไบที่ไปเปิดตลาดดูไบจนสำเร็จมาด้วยกัน รวมถึงเป็นคนที่เคยทำงานกับคนอินเดียมาแล้ว
กฎหมายที่อินเดียไม่อนุญาตให้ส่งกำไร กลับต้องนำเงินลงทุนในอินเดียต่อไปเรื่อยๆ หรือไม่ก็เก็บกำไรไว้ แต่ร้อกเวิธเชื่อว่าหากมีกำไรจะลงทุนต่อด้วยตัวเองไม่ต้องพึ่งเงินจากบริษัทแม่
อินเดียเป็นประเทศขนาดใหญ่ มีการแบ่งแยกอำนาจการปกครอง ส่งผลให้มีปัญหาทุจริตคอร์รัปชันมาก
ปัจจุบัน พนักงานของร้อกเวิธเช่าบ้านอยู่นอกเขตนิคมอุตสาหกรรมศรีซิตี เนื่องมาจากที่พักในนิคมอุตสาหกรรมไม่เพียงพอเนื่องจากยังเป็นนิคมฯ ที่เกิดขึ้นใหม่ได้เพียงปีครึ่ง มีบริษัทเข้ามาในนิคมฯ นี้ 50 แห่งแล้ว
“ราเมศ สุบรามาเนียม” กรรมการผู้จัดการใหญ่นิคมฯ ศรีซิตี กล่าวว่า ตั้งเป้าเพิ่มจำนวนลูกค้าเป็น 100 รายในปีหน้า และ 400 รายใน 5 ปี โดยมีแผนจะสร้างเป็นนิคมอุตสาหกรรมที่มีความเป็นเมืองครบวงจรบนพื้นที่ 2,400 ไร่ ที่พรั่งพร้อมด้วยสาธารณูปโภคและสิ่งอำนวยความสะดวกสำหรับการใช้ชีวิตอย่างครบวงจรสำหรับทั้งครอบครัวคนทำงานในนิคมฯ
ทั้งโรงงานสำเร็จรูป ที่พักอาศัย สถานศึกษา โรงพยาบาล โรงแรมและรีสอร์ต รวมถึงสถานที่ใช้ชีวิตส่วนตัวครบครัน
อย่างไรก็ตาม ความที่เป็นนิคมอุตสาหกรรมที่ยังใหม่ ทำให้ความฝันนั้นยังอีกไกลกว่าจะไปถึง
“ราเมศ” สนใจการเปลี่ยนแปลงการเมืองในประเทศไทยอย่างมากด้วย
สำหรับ “ร้อกเวิธ ซิสเต็มส์ เฟอร์นิเจอร์ (อินเดีย) ไพรเวท” เริ่มผลิตเฟสแรกเมื่อเดือน ก.ย. 2554 และจะเปิดตัวอย่างเป็นทางการเดือน พ.ย. 2554
หวังว่าจะโชคดี ประสบผลสำเร็จในการดำเนินธุรกิจที่อินเดีย...